ताण्डव-नृत्य नचदे शिव जी दे सामने अज्ज ओ पल-भर गै खड़ोई सकेआ हा, की जे उसी बड़ा चिर होई गेदा हा। जेकर ओ पंजें मिन्टे दे अंदर-अंदर सैक्रट्रियेट दे कोल बने दे सिटी-बस स्टैंड कोल नईं पुज्जा तां सैक्रट्री साब ते सुपरिनटैंडैण्ट साब कन्ने मेल नईं होई सकग। ते फी त्रै बजे कन्ने उसी सैक्रट्रियेट जाना पौना ते इस चाली ओदी सारा ध्याड़ गर्क होई जाने कोला बचाने लेई ओ खिट्टें पेदे उस बस-स्टैण्ड बल्ल टुरी पेआ, जेदी रेलिंग उप्पर बेइयै, दफ्तर जंदे सैकड़ें क्लर्क बाबूएं, अफसरें ते मनिस्टरें गी ओ पिछले डिड्डी बरे दा दिखदा आवा दा हा ते सोचदा सा जे कुसै ना कुसै रोज ओ बी उस्सै चाली तौले-तौले पैर पुटदे बाबूएं दी भीड़ च शामल होए दे दफ्तर जा करग। ते फी ओदी भरजाई उसी ‘तूं’ नईं ‘तुस’ आक्खियै कुआला करग।